Florinel AGAFIȚEI 


Pipa 


Era una dintre acele zile proaste în 
care, orice ai face şi ai gândi, pare să fie 
lipsit de sens, de logică. Stăteam în faţa 
rafturilor bibliotecii şi căutam œ carte 
anume care să-mi trezească interesul, dar 
nici un titlu nu mă putea mulţumi. Luam o 
carte, o răsfoiam neinteligent, brutal, chiar 
nervos ŞI o aşezam apoi în cu totul alt loc 
de parcă n-ar fi fost biblioteca mea, de 
parcă nu mi-ar fi păsat de ordinea 
prestabilită de către mine însumi printre 
scriitori şi cărțile acestora; mă 
reculegeam, imediat, cu ajutorul unei 
țigări şi a unei cafele prost râşnită, dar şi 
mai prost fiartă. Lucrurile acestea, 
execrabil împlinite, care-mi invadau 
organismul saturat de prea plinul zilei, mi- 
au trezit brusc disponibilitatea spre pasiuni 
bănuite a fi, demult, distruse. Doream să 
citesc altceva şi să studiez lucruri cu totul 


noi, ceva ce nu mai făcusem până atunci, 
de exemplu, astronomia! 

După câteva chpe de cugetare, 
renunţ! Ideea nu mi se pare absurdă ci, de- 
a dreptul impertinentă; auzi, eu şi 
astronomia! E ca şi cum l-ai obliga pe un 
arheolog să se apuce de ginecologie. Chiar 
dacă ambele profesiuni nu se ocupă cu 
lucruri de suprafaţă, obiectul studiului lor 
este destul de diferit! 

Obosit de inconsecvenţa de care 
dădeam dovadă în alegerea titlurilor, luai 
la nimereală o carte şi am ieşii pe terasă, 
având grijă să-mi sorb ultima înghițitură 
de cafea. 

De câteva săptămâni venise 
primăvara şi la noi în oraş, lovindu-se 
accidental de pereții blocurilor cenușii, ai 
caselor smolite de trecerea veacurilor, 
poposind obosită şi extenuată fecioară, în 
brațele copacilor, tufelor de liliac. Ochii 
mirați ai florilor divers colorate, răsărite 
destul de timid după gerul de acum câteva 
zile, îi făceau pe bătrâni mai geloşi, iar pe 
tinerii inconştienți să creadă că au aripi şi 
că pot zbura. Totul era învăluit în cea mai 
perfidă, dar autentică iluzie. 


De pe terasa mea se vedea 
aproape tot oraşul, în disperarea sa de 
furnicar inutil şi snob. Lumea agitată se 
revărsa intermitent, în valuri neregulate, 
pe bulevardele adesea insalubre, în diverse 
direcții, într-o permanentă şi chinuită 
zbatere.  Privesc peste toți şi toate, 
aşezându-mă precaut pe un scaun împletit 
din papură, zâmbind vesel şi amar în 
acelaşi timp pentru că - îmi dau seama - 
orice aş face, aparțin furnicarului 
imbecilizat de grijile prozaice şi ieftine ale 
zilei. Unde sunt spiritele renascentiste de 
altădată? Îmi trece prin minte o întrebare, 
chiar în clipa când la poartă se aude 
soneria. Mă deplasez la marginea terasei şi 
încerc să observ cine are îndrăzneala să 
mă sune atât de matinal. Amicii îmi 
cunosc tabieturile şi mi le respectă. 
Dimineaţa nu pot fi deranjat sub nici o 
formă, nu că aş fi un om extrem de ocupat 
şi cu funcții înalte, nu! Dar mă enervează 
stilul acesta, al unora şi al altora, de a-ţi 
pătrunde în casă, în locurile cele mai 
intime ale acesteia, pentru a surprinde un 
oftat sau un scârţâit neobişnuit ca, ulterior, 
să comenteze cu diverşi inşi, poate la o 
bere (lucrurile nu s-au schimbat deloc, au 


rămas aşa de pe vremea lui nenea Iancu’) 
ce fapte de-a dreptul misterioase se petrec 
la cutare sau cutare în casă, în apartament. 
Toată lumea mă cunoaşte cît pot fi de 
ciufut cînd sunt deranjat pe nepusă şi, 
decît să rişte cine ştie ce aversiune verbală 
din parte-mi, sună precauţi, înainte de a 
mă vizita. 

Soneria parcă a rămas blocată, 
ceea ce mă determină să cobor, oarecum 
precipitat şi nervos. Pe soneria aia am dat 
o grămadă de bani... Care o fi 
imbecilul...? Trec printre tufele de liliac 
ce străjuiesc aleile pietruite ale micii mele 
grădini şi nu mă feresc să le ating cu 
degetele. Efect terapeutic: aşa fac de 
fiecare dată, mai ales primăvara, pentru că 
mirosul acela crud, al frunzulițelor abia 
născute, mă ajută să-mi menţin o oarecare 
stare de optimism - adică reală 
autoamăgire - de care sunt perfect 
conştient, dar n-am ce face; unii folosesc 
drogurile, alții parfumul crud al liliacului 
de primăvară pentru a se echilibra nervos, 
pentru a se calma. La poartă, printre 
gratiile forjate, observ o ţigancă mai mult 
decât tuciurie, care se zgâieşte la mine, 


părând că a rămas cu degetul înțepenit pe 
sonerie. 
-  Haoleu, boierule, da? greu mai 
coborâşi! 
-  Bună-ziua şi matale! îi răspund 
eu, crezând că sunt subtil 
ironic, dar baba trece peste formalități şi 
politeţuri cotrobăind prin sacul destul de 
mare ce-l poartă peste umărul stâng: 
-  Boierule, trăi-ț-ar familia matali, 
nu cumperi di la baba un 
ceaon di tuci sau un cazan di aramă, bun 
di făcut ţuica? 
Privesc la ființa din faţa mea — aidoma 
unui savant care studiază atent la 
microscop cine ştie ce gînganie dintr-o 
specie nemaiîntilnită - şi aproape că mă 
pufneşte râsul: cum poate crede tiganca 
asta, că insul căreia i se adresează, 
corespunzător îmbrăcat, adică în halat de 
mătase fină şi papuci tivuiţi cu blăniță de 
angora (doar v-am spus că sunt incapabil 
să mă desprind din snobul muşuroi!) ale 
cărui preocupări sunt din cele mai ciudate, 
sfidând cotele foarte înalte impuse de 
savanți în domenii de cercetare 
pretențioase, cum ar fi studiul dialectelor 
din subcontinentul hindus sau 


problematica sufletului în filosofia jaina, 
ar putea vreodată să facă aşa ceva: adică 
să umble cu focul, cu prunele şi cazanele 
de ţuică?! Ridicolul ridicolului şi nimic 
mai mult! 

- Hai, boierule, ti mai gândeşti 

mult, că baba are di umblat azi! 

şi-şi scoase tacticos o pipă din bronz, 
superb realizată, cu un lanț fin, din aur, 
atârnând aparent neglijent, într-o voltă 
inversă, tremurând în lumina clară a zilei 
de primăvară. Din gesturi scurte şi precise 
bătrâna îşi aprinse pipa pironindu-şi ochii 
asupra mea, aşteptând. 


-  Credcă m-ar interesa, mai 


degrabă, pipa dumitale decât alte 
lucruri pe care le vinzi, îi replicai, după o 
scurtă chibzuinţă. 
- Pipa, boierule, nu-i di vânzari, 
dar dacă vrei una la fel, vino 
sâmbătă dimineaţă pi câmpul din afara 
oraşului. Acolo avem corturile: băieții mei 


A 


t-or face o pipă, dar să vii cu bani... şi, 

dacă vrei, adu un şârag di mărgeli, un 

batic, câţiva lei ca să-ți gâcească baba 
trecutul, prezentul şt viitorul. 

- Bine, s-a făcut! Rămâne pe 
sâmbătă dimineaţă... pe islazul 
din 

marginea oraşului, nu? apucai să mai 
întreb bătrâna care-şi luase picioarele la 
spinare,  depărtându-se destul de rapid 
pentru anii săi numeroşi, scoşi în evidență 
de ridurile feţei, aşa cum scoate în 
evidență vârsta arborelui secular numărul 
de cercuri din tulpina acestuia. 
- Sâmbătă, sâmbătă... la islaz, 
veni răspunsul din capătul 
străzii, ca un ecou prelung, nefiresc. 
Privesc la ceas şi constat că este 
aproape de orele prânzului, lucru oarecum 
nelalocul său pentru un ins ca mine, 


deoarece la miezul zilei mă găsesc, cu 
regularitate, în improvizatul meu birou, 
chinuind memoria calculatorului şi a 
dosarelor cuprinse în acesta. Închid poarta 
şi mă prefac grăbit, dar ceva anume mă 
tine locului: gândul că avusesem un 
comportament diferit de până atunci, care 
nu era al meu, care nu mă caracteriza... În 
mod firesc aş fi alungat-o pe țigancă fără 
nici O remuşcare. Acum, însă, purtasem şi 
un dialog cu o asemenea ființă ba, mai 
mult, îmi stabilisem o întâlnire cu ea, auzi, 
pentru a-mi ghici viitorul! 

M[ uit repede peste tufele de liliac, 
spre balcoanele caselor vecine pentru a 
vedea dacă nu m-a urmărit vreo 
gestapovistă (aşa le spun eu celor care, 
stând mai toată ziulica acasă, altă 
preocupare mai bună nu au decât aflarea 
celor mai indiscrete amănunte din viaţa 
oamenilor oneşti...). Dar ce tot spun eu 
aici? Bârfa este o îndeletnicire de când 
lumea, iar alții nu pot trăi fără ea, căci este 
ca un drog: le procură atât satisfacţii 
organice cât şi, era să spun, anorganice!). 
E linişte. Nu văd pe nimeni, am scăpat! 
Totuşi, nu-mi vine a crede că am putut lua 
o asemenea hotărâre pripită, de a merge 


singur, printre țigani, departe de oraş, în 
marginea unei păduri. Sigur, nu 
Dumnezeu mi-a luat mințile. 

Săptămâna a trecut în aşteptări şi 
chinuri prelungite, pentru că nu mă 
împăcam cu noua mea atitudine. Simţeam 
o metamorfozare a sinelui pe care n-o 
puteam controla, stăpîni. De exemplu, 
după despărțirea de  ţigancă, brusc, 
începusem să recunosc cine sunt: nici pe 
departe un om cu preocupări înalte, nici pe 
departe un erudit care traduce din limbile 
orientale pagini întregi pe zi, pierzându-se 
în cele mai înalte meditații iscate de 
problemele mari ale omenirii, nici pe 
departe un om onest care-şi vede de 
lungul nasului, care-şi poate aprecia 
propriile limite ştiind când şi unde să se 
oprească, nici pe departe, măcar, un snob 
adevărat! Eu nici asta nu eram, nu puteam 
fi, pentru că orice aş fi încercat să realizez, 
fie într-un mod original, fie imitându-i pe 
alții, eşuam în cel mai strălucit mod cu 
putință. Îmi dădeam seama că întâlnirea 
aceea cu țiganca mă schimbase şi nu ştiam 
cum avea să acționeze transformarea 
asupra mea, în continuare. Oricum, adus 
nu ştiu de ce forțe în fața unei realități 


crude, m-am văzut în toată goliciunea 
spiritului meu puternic egotic şi, pentru 
prima oară în existență mi-a fost ruşine de 
ceea ce făceam, de ceea ce pretindeam că 
sunt, de legăturile mele cu lumea 
exterioară, de relațiile false cu diverşi 
amici falşi, de conjunctură etc. M-am 
privit în oglindă; chestia asta trebuia să-mi 
folosească în vreun fel, căci citisem, dar şi 
văzusem filme unde personajele principale 
îşi făceau procese de conştiinţă în fața 
oglinzii, după care deveneau alți oameni, 
totul decurgând apoi firesc, între legitățile 
unei morale extrem de înalte, ca şi cum 
am fi avut de-a face cu o altă persoană, 
radical schimbată. 

Fixez intens în luciul oglinzii. 
Nimic! Oglinda nu-mi spune nimic, 
excepție făcând colțul său din dreapta, 
care este ciobit. Trebuia să-mi cumpăr 
alta, îmi trecu atunci un gând extrem de 
singur, ce risca să moară de solitudine. 
Coborâi în sufragerie şi privii la colecția 
mea de pipe şi stilete cu mâner argintiu. 
Constatai că mai există pe lume lucruri 
care mă pot încânta, cu toate că nu ştiam 
la ce-mi foloseşte această încântare. Îmi 
scot punguta cu tutun vechi, rafinat, lăsat 


de străbunicul meu drept moştenire şi îmi 
aprind o pipă, aşezându-mă în fotoliul care 
scârţiie, aproape enervant. Scot rotocoale 
şi-mi pironesc ochii în tavan: ce şanse aş 
avea să mă schimb radical? Va trebui să 
abdic de la principiile mele cât şi de la 
acelea impuse de o societate care m-a 
dezgustat din clipa în care am renunţat la 
biberon şi să fac ceea ce n-am mai făcut 
niciodată: adică să am curajul de a mă 
desprinde de toți, de toate. Să fac, 
realmente, ceva care să semene a mine, 
care să pornească numai din mine. Să nu 
mă mai ascund, pentru că, jocul de-a v- 
ați-ascunselea nu mai e de vârsta mea. 
Trebuie să merg în marginea pădurii, pe 
islaz, să văd ce variantă îmi propune 
tiganca pentru viitor, căci prezentul şi 
trecutul mi le cunosc, pot spune că sunt 
plictisit de ele. Acest verb, trebuie, 
ajunsese să fie mai mult decât un 
imperativ pentru mine, devenise o obsesie 
imperativă şi era mai mult decât necesar 
să mă eliberez de ea. Mă decid să rup 
definitiv cu tot ce este mediocritate în 
jurul meu, cu tot ceea ce-mi insufla teamă, 
cu tot ceea ce înseamnă reguli impuse de 
alții. Scrumez în continuare şi adorm în 


braţele generoase, căptuşite cu catifea 
verde, ale fotoliului sculptat în lemn de 
cireş... 

Nu mai ieşisem demult în afara 
oraşului, dar nu regretam că acum paşii 
mă purtau spre liziera pădurii unde, din 
depărtare, am putut zări brațele 
unduitoare, de fum alburiu ieşind prin 
acoperişurile unor corturi imense, profilate 
negru şi tremurând în ceața luminoasă a 
zorilor; grăbii pasul aşezându-mi mai bine 
pălăria pe cap. Crezusem că va fi răcoare, 
dar se dovedise că mă înşelasem, ziua 
începând destul de caldă. Intrai direct pe 
islazul umed, înrourat, şi simtii pământul 
moale, reavăn, cald, primitor. În atmosferă 
se întreceau parfumuri ameţitoare de caişi 
înfloriți şi liliac strivit de roua căzută peste 
el. Îmi adusei aminte de copilărie, de 
zilele de primăvară când plecam cu băieții 
după iepuri de câmp, abia fătați. Locuiam 
la câmpie şi locul era plat ca o tablă de 
masă; totuşi, în unele locuri, natura crease 
mici ridicături care făceau apa de 
primăvară, născută din zăpezile topite, 
brusc, sub atingerea căldurii, să tresalte 
uşor, ca peste nişte minuscule praguri, 
plecând către locuri ascunse, neştiute de 


nimeni. Mă opream atunci în fața unor 
asemenea mici râulețe şi mă închipuiam 
pe marginea unei cascade, căci firavele 
scurgeri  diamantine care străluceau 
miraculos în bătaia astrului ceresc, 
tresăltau peste mici bulgăraşi de pământ, 
susurând nevinovat şoapte venite de 
departe, din timpuri eternizate sub semnul 
miracolului existenţei universale. Fireşte, 
la vârsta copilăriei, nu făceam altceva 
decât să mă bucur de clhpoceala jucăuşă a 
firului argintiu şi să mă întristez când 
prezenţa sa era anulată de razele prea 
puternice ale Soarelui. 

Din stânga mea zbură o prepeliță, 
iar din dreapta vântul îmi purtă până la 
nări mirosul acrişor al fumului răspîndit în 
aer, pornit din focul făcut de țigani. Aburi 
pământului desenau  arabescuri care, 
altădată, poate m-ar fi impresionat, dar 
acum nu aveam timp decât să-i remarc. 
Înaintea mea ieşi ţiganca bătrână, cu un 
ceaun umplut cu apă. 

- Bine că sosişi, boierule, că chiar 
acu” ne întrebam dacă mai vii. Hai, coraj, 
că nu halim oamini! 

- Am adus toate cele ce m-ai 

rugat! şi mă cotrobăiam să scot 


dintr-o sacoşă mărgelele, baticul şi banii. 
- Da’ nu-i grabi, boierule, că iote, 
băieții mei s-au pus pe treabi 
di dimineață, de-au strâns lemne di foc, 
că mai târziu o sî plouă, şi ei numai cu 
lemn di aista, foarte uscat, lucrează. 
- Cum o să plouă, când pe cer nu-i 
o scamă de nor?! exclamai 
cu o voce taremirată. 
-  Apii, boierule, ai uitat că baba li 
ştie pi toate? şi-şi rânji la 
mine dinții din aur, de parcă aş fi privit la 
sarcofagul lui Tutankhamon. Avea gura 
plină de dinți strălucitor şi gândi că 
aceasta trebuie să fie varianta, la propriu, a 
expresiei ai gura aurită. Din pădure 
răsăriră feciorii babei însoțiți de un 
bulibaşă foarte bătrân, aşa cum cred că vi- 
l şi imaginați: cu mustăți uriaşe, înfoiate 
precum cozile curcanilor, pălărie mare în 
boruri, cu nas borcănat, mic, cu burta 
susținută de o centură foarte lată din piele, 
din care ieşeau mânerele a două cuțite şi 
dând, permanent, porunci pe limba lui. 
Făcurăm cunoştinţă, iar băieţii se apucară 
de lucru. Soţiile acestora se ocupau de 
mâncare, în timp ce puradeii încă mai 
dormeau pe nişte perne mari şi albe, 


aşezate direct pe pământ, în mijlocul celui 
de-al treilea cort. O ţigancă oacheşă, 
nemăritată, cu sânii goi pe sub bluza 
multicoloră, trecu pe lângă mine şi-mi 
zâmbi, aruncându-i alteia vorba repede 
rostită, din care n-am reținut decât 
cuvântul mândru. O întrebai atunci pe 
babă ce înseamnă acest cuvânt, iar ca-mi 
spuse că mândru, pe limba lor, a țiganilor, 
se traduce prin frumos. 

Țiganui topeau bronzul cu grijă, 
lucrând numai cu nişte mici creuzete, cu 
tăciuni mereu aprinşi, şi nimic mai mult. 
În forme de lut uscat turnau ceea ce 
trebuia să devină parte componentă a 
viitoarei mele pipe, după care lucrul 
reîncepea, mai iute, mai vârtos, sub 
îndrumările bulibaşei care-şi aprinsese 
pipa şi fuma, arătând uneori cu mâna spre 
cer şi apoi spre focul care trebuia bine 
potrivit. 

Țiganca îmi făcu semn că e gata să- 
mi ghicească. Mă aşezai în faţa ei, pe o 
mică buturugă. Bătrâna închise ochii şi 
începu să bolborosească silabe pe care le 
credeam a face parte din ritualul de 
înşelare a vigilenţei clientului. 


- Boierule, numili matali îi Ștefan, 
al o casă aici, în târg, şi una în capitali. 
Nevasta ţi-a murit di cinci ani, iar copchii 
n-ai avut niciodată. Matali eşti bolnav di 
stomac şi nici cu ficatul nu stai prea bini. 
Drepti-s toate ci li zâc? 

- Drepte! făcui eu, puţin agitat 
căci tot ceea ce-mi spusese 
tiganca corespundea realității. Dar tot eu 
îmi reveneam şi-mi spuneam: păi, sigur, 
toată săptămâna a avut vreme să afle de 
prin vecini cine sunt, ce averi am şi altele 


asemenea, lucru nimic mai uşor de 
înfăptuit datorită cotoroanțelor care-mi 
spionau până şi pisica, atunci când aceasta 
ieşea să îngraşe grădina. Alte lucruri, mai 
spectaculoase, doream să aflu eu despre 


mine de la babă... 
-  Intinde mâna la babă să ti 


lecuiasci di boli şi di duşmani, să 
scapi cu bini din procesul pe cari îl ai la 


Bucureşti cu colonelul Grigore. 
Asta chiar că mă luă prin surprindere! De 
unde ştia de procesul cu colonelul? Sigur, 
citea gândurile, era o strălucită în ale 
telepatiei şi nimic mai mult, căci, preţ de 
câteva secunde, recunosc, mă gândii la 
acel proces care se derula de peste cinci 


ani, fiind amânat datorită  dibăciei 
avocaţilor, de zeci de ori până acum. Ce 
avea să mai urmeze? 

- Puni banul la baba, boierule, să 

ti disfac di farmişi şi sî ti 

discântic! 
Mă execut imediat şi privesc la tot ceea ce 
face bătrâna. Aşază pe sol baticul adus de 
mine, despăturindu-l cu grijă; apoi ia un 
pahar în care pune apă doar până la 
Jumătate, aruncând în el câteva plante ce 
mi se par uscate. Apa din pahar începe să 
sfârăie uşor; bătrâna ia paharul şi-l 
înfăşoară în batic, întorcându-l cu gura în 
Jos. Pentru moment, am o reacție firească: 
de a o împiedica să facă un asemenea gest, 
întrucît apa se va scurge prin pânza 
transparentă a baticului, dar acest lucru nu 
se întâmplă, spre uimirea mea, tot mai 
crescândă. Baba-mi aduce paharul la 
ureche,  bolboroseşte câteva cuvinte 
neînțelese, în timp ce apa sfârîie uşor. Se 
aşterne liniştea, preţ de câteva secunde, 
apoi  sfârăitul reapare o dată cu 
bolboroselile babei. 

- Gata, acum eşti dezlegat di 
farmişi şi di boli şi di duşmani. O să ai o 
viaţă bună, numai să ai griji în jurul 


vârstei di 40 de ani, că am văzut sânji în 
palma matali. Cineva va vrea să-ţi ia viaţa, 
nu pentru avere, nu pentru case, ci pentru 
altceva, mult mai di preţ, pe care-l porți cu 
tini di când te-ai născut... 
- Ce anume, ce port cu mine de 
când m-am născut, atât de 
prețios încât să-mi pună-n pericol chiar 
viaţa? 
Bătrâna mă privi cu tristeţe şi arătă cu 
degetele spre cer; norii erau deja deasupra 
noastră. De unde apăruseră? Băieţii babei 
erau gata demult şi se strânseseră în jurul 
nostru aşteptând-o pe aceasta să-şi termine 
ghicitul. Mă uit la ceas şi văd că este 
aproape de ora prânzului, lucru extrem de 
curios, căci mie mi se pare că nu au trecut 
mai mult de 45 de minute de când am 
venit aici. 
- Ia pune-ți pipa-n gură boierule, 
să vedem cum îți şade! mă 
îndemnă unul dintre feciorii babei. lau 
pipa şi o simt caldă, afumată, vie. Din 
fețele lărgite în zâmbet ale tuturor, înțeleg 
că-mi şade bine. 
- S-o porţi sănătos, boierule! îmi 
ură şi bulibaşa care zori băieții 


să stingă focul şi să strângă corturile. Le 
plătesc atât cât ne-am învoit, apoi ne luăm 
rămas bun. Plec puţin buimac şi oarecum 
alertat de faptul că numai peste un an de 
zile aş putea să mă prăpădesc. Din privirea 
şi gestul bătrânei înțelesesem că mai mult 
nu putea să-mi spună sau nu avea voie să- 
mi spună. După aproape o sută şi ceva de 
metri de mers, mă întorc pentru a le face 
semn cu mâna. Începuse de câteva 
secunde să picure mai tare şi vroiam să 
ajung cât mai repede în oraş. Când privesc 
spre corturi, nici urmă de țigani. 
Dispăruseră într-un mod inexplicabil, se 
volatilizaseră, cum ar spune un amic de-al 
meu. Fac stânga-mprejur şi pornesc spre 
locul unde, cu numai câteva minute în 
urmă, se aflaseră ţiganii cu tot calabalâcul 
lor. Curios era, şi asta o realizam de abia 
acum, că nici zgomotele fireşti ale unei 
deplasări cu căruțele şi nici nechezatul 
cailor, nu-l auzisem. Să fi fost eu atât de 
prins cu gândurile? 

În locul unde fuseseră corturile 
tiganilor, asemănătoare ca formă cu acelea 
ale indienilor din America, se mai aflau 
doar trei cercuri destul de mari, de iarbă 
uscată, pe care ploaia încă nu reuşise să le 


ude, precum şi cenuşa încă fumegândă a 
focului unde mi se lucrase pipa. Privesc 
roată, jur-împrejur şi nu văd nimic. Îmi 
masez ochii obosiţi şi mai privesc încă o 
dată: nimic! Cât este islazul de mare, nici 
urmă de țigani! Alerg atunci spre 
drumeagul care duce spre pădure, dar nici 
în lungul acestuia nu observ nimic... 

Numai pipa rămasă în buzunarul 
meu mai confirma că nu am fusesem 
victima unei halucinații. Duc mâna la 
buzunarul de la piept. O simt la locul ei. O 
scot cu precauție şi mi-o aprind cu 
oarecare greutate. Tutunul a tras puțină 
umezeală. 

Prin fumul pipei zăresc corturi de 
tigani, în liziera pădurii. Mă îndrept către 
ele. Acolo mă aşteaptă bătrâna să-mi 
ghicească. Doar e sâmbătă dimineaţă şi, 
conform înțelegerii, sunt aşteptat de cu 
zori... 


Autor, Florinel 
Agafiţei. 


